A bizottsági ellenőrzések elemzése alapján, amelyeket az e jelentést kísérő munkadokumentum példáz, az a következtetés vonható le, hogy a tagállamok összességében rendelkeznek a megkövetelt ellenőrző rendszerekkel, amelyek általánosságban elfogadható szintű megfelelést biztosítanak. A Bizottság által végzett ellenőrzések azonban továbbra is találnak hiányosságokat a hatósági ellenőrzések terén, és rámutatnak arra, hogy van még min javítani és nincs ok az elégedettségre. Ebben az összefüggésben a Bizottság üdvözli a tagállamok óriási erőfeszítéseit, hogy például tovább erősítsék kockázatalapú és célzott ellenőrzéseiket, és hatékony informatikai rendszerrel támogassák azokat.

Ellenőrzéseinek eredményeit a Bizottság rendszerszerűen nyomon követi, és adott esetben kiegészíti azokat egyéb végrehajtási eszközökkel, beleértve a kötelezettségszegési eljárás átgondolt alkalmazását. A nyomon követés továbbra is hatékony eszköznek bizonyul az uniós követelmények teljesítésében jelentkező hiányosságok kezelésére, valamint a Bizottság részéről a részletesebb és igazságosabb belső piac és megfelelőbb törvényhozás érdekében tett fokozott erőfeszítésekkel összefüggésben is fontos, melyek fontos politikai prioritások a jelenlegi Bizottság számára. A Bizottság a tagállamokat és az Unión kívüli országokat emellett számos eszközön keresztül is támogatja az uniós előírások végrehajtásában, többek között a „Jobb képzés a biztonságosabb élelmiszerekért” (BTSF) eszközön keresztül nyújtott technikai segítségnyújtás és képzés által, valamint aktívan is támogatja az előírásoknak való megfelelést.

A bizottsági ellenőrzések és az azokat követő tevékenységek világos képet adnak a tagállamok, a Bizottság és az érdekeltek részére az élelmiszer- és takarmányjogi, valamit állategészségügyi és állatjóléti szabályok végrehajtási szintjéről. Ezenfelül jelentős mértékben hozzájárulnak a jogszabályi felülvizsgálati eljáráshoz, amely biztosítja, hogy az Unió jogszabályai megfeleljenek a céljaiknak. A 2019 decemberében hatályba lépő (EU) 2017/625 rendelettel a rendelet által előirányzott végrehajtási és a felhatalmazáson alapuló jogi aktusok elfogadása lehetőségeket nyújt majd a bizottsági ellenőrzésből és nyomon követő tevékenységekből nyert ismeretek felhasználására, hogy megerősítsék és támogassák a hatósági ellenőrzéseket az elkövetkező években. A cél az, hogy az új szabályok által a vállalkozásoknak és a hatóságoknak előnyük származzon a csökkentett adminisztrációs terhekből, a hatékonyabb eljárásokból és a fokozott ellenőrzésekből. A fogyasztók jobban átlátják majd, hogyan végzik az ellenőrzéseket az élelmiszer-biztonság, a magas szintű növény- és állategészségügyi és állatjóléti követelmények biztosítása és a csalás megelőzése érdekében.

2.BEVEZETÉS

Átfogó uniós jogi keretrendszer biztosítja a magas szintű egészségvédelmet és bizalmat az élelmiszer-biztonság, az állat- és növényegészségügy, az állatjólét, az ökológiai gazdálkodás és a minőségrendszerek területén. Ezek a területek nagymértékben befolyásolják az uniós polgárok mindennapi életét, akik joggal várnak el magas szintű követelményeket. Magas szintű követelmények az élelmiszer-, állat- és növénykereskedelem zökkenőmentes működésének biztosításához is elengedhetetlenek, mind az EU-n belül, mind pedig az EU-n kívüli országokkal. A követelményeket alátámasztó hatósági ellenőrzések hatékony végrehajtása elengedhetetlen e keret hitelességének fenntartásához.

A Bizottság fontos szerepet játszik az uniós szintű átfogó ellenőrzési keretrendszerben, amelyet a 882/2004/EK rendelet állapít meg, és amely magában foglalja az átláthatóság magas szintjének biztosítását. A rendelet 44. cikkének (4) és (6) bekezdése értelmében a Bizottságnak a tagállamokban végzett ellenőrzések általános működéséről éves jelentést kell benyújtania az Európai Parlament és Tanács felé, és ezt a nyilvánosság rendelkezésére kell bocsátania a következők tekintetében:

·a nemzeti hatóságoknak saját ellenőrző tevékenységeikről benyújtott éves jelentések;

·a tagállamokban végzett bizottsági ellenőrzések eredménye; és

·bármely más lényeges információ.

A jelentés a 2014-től 2016-ig tartó időszakra vonatkozik.

3.JOGI KERET

A 178/2002/EK rendelet, az „általános élelmiszerjog” elsődleges felelősséget tulajdonít annak, hogy az élelmiszer biztonságos legyen az élelmiszer-/takarmányipar számára az élelmiszer-/takarmányipari ellátási lánc teljes egészén. A 834/2007/EK rendelet követelményeket tartalmaz az ökológiai termelésre és az ökológiai termékek címkézésére vonatkozóan. Az 1151/2012/EU rendelet követelményeket tartalmaz a mezőgazdasági termékek és az élelmiszerek minőségrendszereire vonatkozóan.

A tagállamok kötelesek ellenőrizni, hogy a vállalkozók megfelelnek-e az élelmiszer- és takarmánybiztonságra, az állat- és növényegészségügyre, az állatjólétre, az ökológiai termelésre és a minőségrendszerekre vonatkozó uniós jogszabályok követelményeinek. E cél érdekében hatósági ellenőrzési rendszereket kell működtetniük. A 882/2004/EK rendelet pedig ezekre az ellenőrző rendszerekre és a hatósági ellenőrzések teljesítményére vonatkozóan állapít meg követelményeket.

A tagállamoknak többéves nemzeti ellenőrzési terveket (MANCP) és éves jelentéseket kell kidolgozniuk ezeknek az ellenőrzéseknek a teljesítményéről. A többéves nemzeti ellenőrzési terveket és az éves jelentést a Bizottságnak nyújtják be.

A 882/2004/EK rendelet a bizottsági ellenőrzésekre vonatkozóan is állapít meg szabályokat annak igazolására, hogy a tagállamok megfelelnek-e a vonatkozó uniós jogszabályban lefektetett kötelezettségeknek.

4.A TAGÁLLAMOK ÉVES JELENTÉSEINEK FELÜLVIZSGÁLATA

4.1. A TAGÁLLAMOK ÉVES JELENTÉSEINEK KÉZHEZVÉTELE ÉS FELÜLVIZSGÁLATA

A 2014 és 2016 közötti időszakban csupán néhány tagállam nyújtotta be az éves jelentését a bizottsági szolgálatoknak a 882/2004/EK rendelet 44. cikke (3) bekezdésében előírt határidőre („a jelentések tárgyát képező év végét követő hat hónapon belül”). Az előírt határidő be nem tartása azt mutatja többek között, hogy a tagállamok nehézségekbe ütköznek az éves jelentéshez szükséges összes adat központi szinten történő összekapcsolásakor. Például: 2017. július 10-ig a 2016. évre vonatkozó éves jelentést (a 28-ból) három, a 2015. évit 25 nyújtotta be, a 2014. évit pedig mind a 28 tagállam benyújtotta. A tagállamok éves jelentései emellett jelentősen eltérnek az adatok bemutatását és a bemutatott adatok természetét illetőleg.

Ez a két tény jelentős kihívás elé állítja a 882/2004/EK rendelet 44. cikke (4) bekezdése szerint a jelentés elkészítésével megbízott bizottsági szolgálatokat, amelyek felülvizsgálják az adott időszakban kézhez vett összes éves jelentést annak érdekében, hogy meghatározzák a hatósági ellenőrzések teljesítményének meghatározó trendjeit és az ellenőrzések által azonosított meg nem feleléseket. Az (EU) 2017/625 rendelet 113. cikkének (2) bekezdése által előírt végrehajtási jogi aktusok fejlesztésén végzett jelenlegi munka az elvárások szerint a tagállami éves jelentések benyújtására szolgáló szabványos minták bevezetésével segíteni fogja e probléma kezelését a jövőben. Ezek a minták azt is lehetővé teszik a tagállamok számára, hogy könnyebben és gyorsabban kapcsolhassák össze az éves jelentés információit központi szinten és nyújthassák be azokat a bizottsági szolgálatoknak.

4.2. A HATÓSÁGI ELLENŐRZÉSEK MEGSZERVEZÉSE ÉS LEBONYOLÍTÁSA